รัฐบาลไทย-ข่าวทำเนียบรัฐบาล-รมช.มท. เกรียง กัลป์ตินันท์ เป็นประธานประชุมศูนย์อำนวยการความปลอดภัยทางถนน เตรียมความพร้อมอำนวยการความปลอดภัยทางถนน รับเทศกาลปีใหม่ 2567
วันเสาร์ที่ 4 พฤศจิกายน 2566
04/11/2566
รมช.มท. เกรียง กัลป์ตินันท์ เป็นประธานประชุมศูนย์อํานวยการความปลอดภัยทางถนน เตรียมความพร้อมอํานวยการความปลอดภัยทางถนน รับเทศกาลปีใหม่ 2567
รมช.มท. เกรียง กัลป์ตินันท์ เป็นประธานประชุมศูนย์อํานวยการความปลอดภัยทางถนน เตรียมความพร้อมอํานวยการความปลอดภัยทางถนน รับเทศกาลปีใหม่ 2567
เมื่อวันที่ 3 พ.ย. 66 เวลา 10.00 น. ที่ห้องประชุม 1 กรมป้องกันและบรรเทาสาธารณภัย (ปภ.) ถนนนครราชสีมา กรุงเทพฯ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย มอบหมายให้ นายเกรียง กัลป์ตินันท์ รัฐมนตรีช่วยว่าการกระทรวงมหาดไทย เป็นประธานการประชุมคณะกรรมการศูนย์อํานวยการความปลอดภัยทางถนน ครั้งที่ 2/2566 โดยมี นายสุทธิพงษ์ จุลเจริญ ปลัดกระทรวงมหาดไทย นายไชยวัฒน์ จุนถิระพงศ์ อธิบดีกรมป้องกันและบรรเทาสาธารณภัย นายรัฐพล นราดิศร นายเธียรชัย ชูกิตติวิบูลย์ นางสาวชัชดาพร บุญพีระณัช รองอธิบดีกรมป้องกันและบรรเทาสาธารณภัย ผู้บริหาร ปภ. พร้อมด้วยผู้แทนหน่วยงานที่เกี่ยวข้อง อาทิ สํานักงานตํารวจแห่งชาติ กระทรวงสาธารณสุข กระทรวงคมนาคม ผู้ว่าราชการจังหวัด หัวหน้าสํานักงานป้องกันและบรรเทาสาธารณภัยทุกจังหวัด และหน่วยงานภาคีเครือข่ายเข้าร่วมประชุมฯ ผ่านสื่ออิเล็กทรอนิกส์
นายเกรียง กัลป์ตินันท์ รัฐมนตรีช่วยว่าการกระทรวงมหาดไทย กล่าวว่า รัฐบาลมีความห่วงใยความปลอดภัยในการเดินทางของประชาชนในช่วงเทศกาลปีใหม่ ประจําปี 2567 โดยศูนย์อํานวยการความปลอดภัยทางถนน (ศปถ.) พร้อมบูรณาการขับเคลื่อนมาตรการป้องกันและลดอุบัติเหตุทางถนนในทุกมิติ เพื่อให้ประชาชนเดินทางช่วงวันปีใหม่ด้วยความปลอดภัย โดย ศปถ. ได้กําหนดนโยบายให้หน่วยงานทุกภาคส่วนที่เกี่ยวข้องดําเนินการรณรงค์ป้องกันและลดอุบัติเหตุทางถนนอย่างต่อเนื่องตลอดทั้งปี โดยขอให้หน่วยงานที่เกี่ยวข้องถือเป็นวาระแห่งชาติที่จะต้องให้ความสําคัญในการรณรงค์ร่วมกันเพื่อขับเคลื่อนการดําเนินการในพื้นที่อย่างจริงจังและต่อเนื่องตลอดทั้งปี โดยใช้แผนแม่บทความปลอดภัยทางถนน พ.ศ. 2565 - 2570 เป็นแนวทางในการขับเคลื่อนการปฏิบัติงานและแผนงานให้สอดคล้องกับภารกิจอํานาจหน้าที่ของแต่ละหน่วยงาน โดยเน้นมาตรการเชิงรุกในการจัดการแก้ไขปัจจัยเสี่ยงในการเกิดอุบัติเหตุทางถนน ทั้งด้านคุณภาพถนน ด้านยานพาหนะ และสิ่งแวดล้อม เพื่อนําไปสู่การบรรลุเป้าหมายและลดอัตราผู้เสียชีวิตจากอุบัติเหตุทางถนน
นายเกรียง กัลป์ตินันท์ รัฐมนตรีช่วยว่าการกระทรวงมหาดไทย กล่าวต่ออีกว่า ในส่วนของระดับพื้นที่ ให้ใช้กลไกของศูนย์อํานวยการความปลอดภัยทางถนนจังหวัด ศูนย์อํานวยการความปลอดภัยทางถนนอําเภอ และศูนย์ปฏิบัติการทางถนนขององค์การปกครองส่วนท้องถิ่น ขับเคลื่อนการดําเนินงานอย่างต่อเนื่องตลอดทั้งปี พร้อมทั้งใช้มาตรการทางชุมชนและสังคม อาทิ ด้านความมั่นคง เพื่อป้องกันพฤติกรรมเสี่ยงต่อการเกิดอุบัติเหตุทางถนน โดยจะร่วมกับสถานีตํารวจภูธรจังหวัดบังคับใช้กฎหมายอย่างต่อเนื่อง ควบคู่ไปกับการรณรงค์ประชาสัมพันธ์ให้ผู้ใช้รถใช้ถนนมีความตระหนักรู้ มีจิตสํานึก มีความรับผิดชอบต่อสังคมในการใช้ถนน และให้ทุกภาคส่วนบูรณาการข้อมูลอุบัติเหตุทางถนน เพื่อให้เป็นไปอย่างมีระบบและมีประสิทธิภาพมากขึ้น โดยเน้นการป้องกันและลดความเสี่ยงในบริเวณที่เกิดเหตุบ่อยครั้ง เช่น ทางตรง ทางโค้ง ทางร่วม ทางแยก และทางคับขัน เพื่อลดความสูญเสียและความเสียหายของผู้ใช้รถใช้ถนน ขอให้ทุกภาคส่วนเสริมสร้างปลูกสร้างความตระหนักรู้อย่างจริงจังและต่อเนื่องจนเกิดเป็นวัฒนธรรมความปลอดภัยด้านการใช้รถใช้ถนน โดยเฉพาะอย่างยิ่งการป้องกันและลดพฤติกรรมเสี่ยงของผู้ขับขี่รถจักรยานยนต์โดยให้สวมหมวกนิรภัยขณะขับขี่ รวมถึงกําหนดมาตรการในพื้นที่ให้เป็นพื้นที่สวมหมวกนิรภัย 100 % โดยให้ความสําคัญกับอําเภอที่มีสถิติการเกิดอุบัติเหตุสูงเป็นอันดับแรก